
Τη Παρασκευή 19 Οκτωβρίου 2018 πραγματοποιήθηκε στο Σπίτι της Κύπρου, παρουσίαση της κυπριακής κουζίνας με αυθεντικές κυπριακές γεύσεις, με την ευκαιρία της έκδοσης του βιβλίου της Μαριλένας Ιωαννίδου, «Θησαυροί της κυπριακής κουζίνας», σε φωτογραφική επιμέλεια Γιώργου Πανταζή και καλλιτεχνικό σχεδιασμό Bela Καρδαμάκη. 
Η Μαριλένα Ιωαννίδου επιχείρησε να μεταφέρει στο κοινό μιαν ολοκληρωμένη εικόνα της κουζίνας της Κύπρου. Με την παράλληλη προβολή εικόνων από παραδοσιακές κυπριακές συνταγές, έδωσε πληροφορίες σχετικές με την παράδοση και ιστορία των κυπριακών εδεσμάτων από την αρχαιότητα μέχρι σήμερα με αναφορές σε συνταγές, όπως τις γνώρισε η συγγραφέας από τις έρευνές της στα χωριά και τις πόλεις της Κύπρου τα τελευταία 16 χρόνια. 
Στην έκδοση η Μαριλένα Ιωαννίδου συγκεντρώνει όλες τις συνταγές που όπως γράφει η ίδια «με όλα τα όμορφα που έχω ανακαλύψει… Γεύσεις με ουσία και έντονα αρώματα της γης, υλικά του τόπου μαγειρεμένα με αγάπη, έτσι που να δένουν μεταξύ τους και να μεταμορφώνονται σε γευστική πανδαισία». 

Η παρουσίαση ολοκληρώθηκε με κέρασμα παραδοσιακών αλμυρών και γλυκών που ετοίμασε η ίδια η συγγραφέας, με συνταγές από το βιβλίο.

